Το τρίγωνο της αμαρτίας

Το τρίγωνο της αμαρτίας (Πρωτότυπος τίτλος: À double tour) είναι γαλλο -ιταλική ψυχολογική ταινία θρίλερ του 1959, σε σκηνοθεσία Κλοντ Σαμπρόλ, βασισμένη στο μυθιστόρημα Το Κλειδί για την Οδό Νικόλα του Αμερικανού συγγραφέα Στάνλεϊ Έλιν. Πρωταγωνιστούν οι Αντονέλλα Λουάλντι, Ζαν Πολ Μπελμοντό,
Μπερναντέτ Λαφόν και Μαντλίν Ρόμπινσον.

Ήταν η πρώτη έγχρωμη ταινία του Σαμπρόλ και το πρώτο του θρίλερ, το οποίο θα ήταν το είδος που επέλεξε για το υπόλοιπο της καριέρας του. Η ταινία είχε συνολικά 1.445.587 εισιτήρια στη Γαλλία. 

 Πλοκή 
Σε μια εξοχική έπαυλη στην Προβηγκία, ο Ανρί και η Τερέζ ζουν με μεγαλοπρέπεια με τα δύο ενήλικα παιδιά τους, τον Ρίτσαρντ και την Ελισάβετ. Μια μικρή βίλα δίπλα καταλαμβάνεται από μια όμορφη νεαρή Ιταλίδα καλλιτέχνιδα, τη Λέντα, η οποία εμφανίζεται με έναν ενθουσιώδη Ούγγρο φίλο, τον Λάζλο. Η Λέντα έχει ξεκινήσει ένα ειδύλλιο με τον Ανρί, ενώ ο Λάζλο έχει αρραβωνιαστεί την Ελισάβετ, προς απογοήτευση της μητέρας της. Βλέποντας τον πόνο της Λέντα που είναι ερωτευμένη με έναν παντρεμένο άντρα που εξακολουθεί να μοιράζεται το κρεβάτι της γυναίκας του, ο Λάζλο παροτρύνει τον Ανρί να φύγει από το σπίτι και να δημιουργήσει μια νέα ζωή με τη Λέντα. Ο γιος Ρίτσαρντ, βλέποντας τον πόνο και την ντροπή της μητέρας του αν χάσει τον άντρα της, πηγαίνει κρυφά στη βίλα και σκοτώνει τη Λέντα. Μετά από μια αυστηρή έρευνα, η αστυνομία συλλαμβάνει τον αθώο γαλατά. Καταλαβαίνοντας ότι το άτομο με το κίνητρο και την ευκαιρία ήταν ο Ρίτσαρντ, ο Λάζλο τον πνίγει σε μια λίμνη και αποσπά μια ομολογία μόνο για τα αυτιά της οικογένειας του Ρίτσαρντ. Η Τερέζ θέλει το μυστικό να κρατηθεί στην οικογένεια, αλλά η Ελισάβετ λέει ότι πρέπει να ομολογήσει στην αστυνομία και να σώσει τον γαλατά. Αφού ρωτάει τον Ανρί αν μπορεί να τον συγχωρέσει, κάτι που ο πατέρας δεν μπορεί, ο Ρίτσαρντ πηγαίνει στην αστυνομία.
 Διανομή ρόλων 
  Μαντλίν Ρόμπινσον ως Τερέζ 
 Αντονέλλα Λουάλντι ως Λήδα
 Ζαν Πολ Μπελμοντό ως Λάζλο Κόβατς
 Ζακ Ντακμίν ως Ανρί
 Ζαν Βαλερί ως Ελισάβετ
 Μπερναντέτ Λαφόν ως Τζούλι, η υπηρέτρια
 Αντρέ Τζοσλύν ως Ρίτσαρντ
 Μάριο Ντέιβιντ ως Ρότζερ, ο γαλατάς
 Λάζλο Σζάμπο ως φίλος του Λάζλο

 Παραγωγή 
Σε παραγωγή των Ραλφ Μπάουμ, Ρέιμοντ και Ρόμπερτ Χακίμ, ήταν η πρώτη έγχρωμη ταινία μεγάλου προϋπολογισμού του Σαμπρόλ. Η κινηματογράφιση πραγματοποιήθηκε μεταξύ 10 Απριλίου - 21 Μαΐου 1959  στα στούντιο της Βουλώνης και σε εξωτερικούς χώρους στην Αιξ-αν-Προβάνς από τον διευθυντή φωτογραφίας Ανρί Ντεκαέ.

 Κυκλοφορία 

Η ταινία κυκλοφόρησε στις 4 Δεκεμβρίου 1959 στην Γαλλία, ενώ στην Ελλάδα έκανε πρεμιέρα στις 11 Ιανουαρίου 1960 στους κινηματογράφους Αστυ και Ελληνίς της Αθήνας. 
 Υποδοχή 
 Διακρίσεις 
Η Μαντλίν Ρόμπινσον κέρδισε το Κύπελλο Βόλπι Καλύτερης Ηθοποιού το 1959 για τον ρόλο της σε αυτήν την ταινία.  Με 1.445.587 εισιτήρια στη Γαλλία, ήταν η τρίτη πιο δημοφιλής ταινία του Σαμπρόλ στην καριέρα του. 

 Κριτικές 
Ο κριτικός του Film Quarterly έγραψε: «Ο Σαμπρόλ εδώ δείχνει τον εαυτό του ως ένα είδος διασταύρωσης μεταξύ Χίτσκοκ... και Μινέλι» και επαίνεσε το «φανταχτερό, υπέροχο χρώμα» της ταινίας και τις «εκπληκτικές περιπέτειες της κάμερας».  Το Time Out σχολίασε: «Η τρίτη ταινία του Σαμπρόλ, που εκείνη την εποχή χαιρετίστηκε ως ένα παστίς του Χίτσκοκ,... έχει κερδίσει σημαντικά σε κύρος» και πρόσθεσε ότι «η κορύφωση της δολοφονίας της ερωμένης... αποκαλύπτει τις πρώτες αναλαμπές της επιρροής του Φριτς Λανγκ που αργότερα ανθίζουν στο έργο του Σαμπρόλ».  Ο Ρόι Άρμες ήταν πιο επικριτικός, λέγοντας ότι «η έλλειψη συναισθήματος του Σαμπρόλ για τους χαρακτήρες του και η αγάπη του για την υπερβολική ερμηνεία γίνεται εμφανής στον χειρισμό των δευτερευόντων χαρακτήρων, και οι ερωτικές σκηνές που θα έπρεπε να είναι συγκινητικές είναι απλώς κινηματογραφικά κλισέ». 

Παραπομπές

Εξωτερικοί σύνδεσμοι

Κατηγορία:Ταινίες βασισμένες σε αμερικανικά μυθιστορήματα
Κατηγορία:Γαλλικές θρίλερ ταινίες
Κατηγορία:Ταινίες του 1959
Κατηγορία:Γαλλικές ταινίες της δεκαετίας 1950
Κατηγορία:Ταινίες γυρισμένες στη Γαλλία
Κατηγορία:Γαλλόφωνες ταινίες
Κατηγορία:Ιταλικές ταινίες της δεκαετίας 1950
Κατηγορία:Ταινίες σε σκηνοθεσία Κλοντ Σαμπρόλ